Høringskonsulentens endelige svar (1)

(M.8677 — Siemens/Alstom)

(2019/C 300/06)

1. Den 8. juni 2018 modtog Europa-Kommissionen (»Kommissionen«) en anmeldelse af en planlagt fusion, hvorved Siemens AG (»Siemens« eller »den anmeldende part«) ville erhverve enekontrol over Alstom SA (»Alstom«) ved overførsel af Siemens' mobilitetsvirksomhed til Alstom til gengæld for nyudstedte aktier i Alstom (»Transaktionen«). Siemens og Alstom benævnes i det følgende »parterne«.

2. Den 13. juli 2018 traf Kommissionen en afgørelse om at indlede proceduren efter artikel 6, stk. 1, litra c), i fusionsforordningen (2) (»afgørelsen i henhold til artikel 6, stk. 1, litra c)«). I denne afgørelse anførte Kommissionen, at transaktionen har en EU-dimension, der henhører under fusionsforordningens anvendelsesområde, og at den rejste alvorlig tvivl med hensyn til dens forenelighed med det indre marked og EØS-aftalen.

3. Den 16. juli 2018 blev fristen for vedtagelse af en endelig afgørelse forlænget med 20 arbejdsdage i henhold til fusionsforordningens artikel 10, stk. 3, andet afsnit, første punktum.

4. Den 6. august 2018 fremsatte parterne deres skriftlige bemærkninger til afgørelsen i henhold til artikel 6, stk. 1, litra c), hvori de bestred Kommissionens vurdering som anført i afgørelsen i henhold til artikel 6, stk. 1, litra c).

5. Den 8. august 2018 vedtog Kommissionen to afgørelser i henhold til fusionsforordningens artikel 11, stk. 3, som følge af at Siemens og Alstom ikke havde været i stand til at fremlægge fyldestgørende oplysninger som svar på to separate anmodninger om oplysninger fremsat af Kommissionen. Disse afgørelser suspenderede fristerne i henhold til fusionsforordningens artikel 10, stk. 3, første afsnit med virkning fra den 7. august 2018. Siemens og Alstom svarede på de respektive anmodninger om oplysninger den 4. september 2018, og suspensionen udløb ved udløbet af samme dato.

6. Den 29. oktober 2018 vedtog Kommissionen en klagepunktsmeddelelse i henhold til fusionsgennemførelsesforordningens artikel 13, stk. 2 (3), som blev meddelt Siemens samme dag. Alstom modtog en kopi af klagepunktsmeddelelsen. I henhold til denne klagepunktsmeddelelse gav Kommissionen udtryk for den foreløbige opfattelse, at transaktionen med sandsynlighed ville hæmme den effektive konkurrence betydeligt vedrørende en række markeder for rullende materiel, markeder for signaler til nær- og fjerntog og visse markeder for elektrificering af jernbaner globalt, i EØS og/eller på visse nationale markeder, afhængigt af det pågældende konkrete produktmarked.

7. Parterne blev første gang givet aktindsigt den 29. oktober 2018 efter vedtagelse af klagepunktmeddelelsen. Yderligere løbende aktindsigt blev givet frem til den 31. januar 2019 delvist som svar på en række forespørgsler fra parterne.

8. Parterne besvarede klagepunktsmeddelelsen den 14. november 2018. De anmodede ikke om mulighed for at uddybe deres argumenter mundtligt under en formel høring i henhold til fusionsgennemførelsesforordningens artikel 14.

9. Fra den 19. juli til den 27. november 2018 blev 24 interesserede tredjeparter på begrundet anmodning givet adgang til at blive hørt i henhold til artikel 5 i afgørelse 2011/695/EU. Det omfattede blandt andre konkurrenter, kunder, leverandører og fagforeninger. Ud af disse indgav 14 bemærkninger med kommentarer til klagepunktsmeddelelsen.

10. Den 12. december 2018 indgav den anmeldende part formelt et første sæt tilsagn, som blev markedstestet af Kommissionen den 17. december 2018. Kommissionen underrettede parterne om de indledende resultater af markedstesten den 21. december 2018 og om de derefter indkommende resultater den 4. januar 2019. Den anmeldende part fremsendte ændrede tilsagn den 9. og den 25. januar 2019.

11. Den 23. januar 2019 fremsendte Kommissionen en sagsfremstillingsmeddelelse til den anmeldende part (»sagsfremstillingsmeddelelse«). Svaret af 28. januar 2019 på sagsfremstillingsmeddelelsen indeholder generelle bemærkninger om, at parterne var blevet tildelt tilstrækkelig tid og baggrund til effektivt at kunne tilkendegive deres synspunkter. Jeg har ikke modtaget direkte forespørgsler eller klager fra parterne desangående. Jeg bemærker desuden, at svaret til sagsfremstillingsmeddelelsen indeholder detaljerede argumenter vedrørende sagsfremstillingsmeddelelsens enkelte afsnit, og det rådgivende udvalg er også blevet informeret herom. Jeg er ikke af den opfattelse, at parternes ret til at blive hørt er blevet tilsidesat i denne henseende.

12. Selv om indvendinger fra visse relevante markeder ikke er blevet fastholdt, konkluderer Kommissionen i udkastet til afgørelse, at tilsagnene ikke løser alle de konkurrencemæssige problemer. Følgelig erklæres transaktionen i udkastet til afgørelse, i henhold til fusionsforordningens artikel 8, stk. 3, for uforenelig med det indre marked og EØS-aftalen.

13. Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til. Jeg konkluderer, at det er tilfældet.

14. Som helhed finder jeg, at parternes ret til en effektiv udøvelse af deres procedurerettigheder er blevet respekteret i denne sag.

Bruxelles, den 1. februar 2019 Joos STRAGIER

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (EUT L 24 af 29.1.2004, s. 1) (»fusionsforordningen«).

(3) Kommissionens forordning (EF) nr. 802/2004 af 7. april 2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1) (»fusionsgennemførelsesforordningen«).